Twee doodgeskiet toe polisie beplande rooftog fnuik | Maroela Media
Twee doodgeskiet toe polisie beplande rooftog fnuik
Een van die ongelisensieerde vuurwapens wat op die toneel gevind is. (Foto: Verskaf)
Twee verdagtes is doodgeskiet en 'n derde in hegtenis geneem nadat polisiebeamptes Dinsdag 'n beplande gewapende rooftog in die suide van Johannesburg gefnuik het.
Kapt. Kay Makhubele, woordvoerder van die polisie, het in 'n verklaring gesê polisiebeamptes het omstreeks 14:00 'n verdagte motor met drie insittendes opgemerk wat van Crown Mines in die rigting van Xavierweg in Ormonde beweeg het.
Volgens Makhubele het polisiebeamptes vir die bestuurder van die grys Nissan X-Trail aangedui om stil te hou. Die bestuurder het egter versuim om dit te doen en polisiebeamptes het die voertuig agternagesit en 'n hoëspoed‑jaagtog het gevolg.
Die verdagtes het tydens die jaagtog op die polisiebeamptes geskiet wat op hul beurt teruggeskiet het.
Die verdagtes se voertuig is uiteindelik by die Lakewood-landgoed in Ormonde voorgekeer waarna die verdagtes uit die voertuig gespring en al skietend laat spaander het.
Volgens Makhubele het die polisie hulle egter ingehardloop. Twee van die verdagtes is doodgeskiet en 'n derde verdagte is in hegtenis geneem.
'n Voorlopige ondersoek toon dat die verdagtes na bewering 'n rooftog in die Crown Mines-omgewing beplan het. Daar is op vyf ongelisensieerde vuurwapens, ammunisie, die verdagtes se voertuig, 'n handradio en ander polisie-items beslag gelê. Dit is ook bevestig dat die voertuig verlede maand in Johannesburg gesteel is.
Lt.genl. Elias Mawela, Gautengse polisiehoof, het versoek dat die ondersoekspan die moontlikheid ondersoek dat die verdagtes en die vuurwapens aan vorige ernstige geweldsmisdade verbind kan word.
Volgens Mawela word vermoed dat drie verdagtes moontlik betrokke was by 'n onlangse vlaag rooftogte in die omgewing. Verskeie Chinese sakelui is in dié rooftogte geteiken. Ander voorvalle is ook langs die M2-snelweg en in die omgewing van Crown Mines aangemeld.
In die nuus Johannesburg Ormonde
Gemeenskap neem reg in eie hande na 'verkragting'
So much for gun prohibition and gun control. Another example of how good it DOES NOT work…
Pragtig, tyd vir nog n braai dag.
Mooi man – Dankie SAPD – Baie goeie werk.
Ek is so bly twee het die tydelikke met die ewige verwissel
Wat mens baie pla is die feit dat daar ander polisie items ook was… Die een wat leef moet maar asb se waar het hulle die gekry